《喜半公归自新都柬寄索画》
清代·梅文鼎

病起看山山更奇，溪桥酒醒一题诗。相思白岳人归处，正是苍崖雪霁时。

路转层云峰出没，水澌古涧石逶迤。心闲好景供图画，肯寄荒斋慰别离。

作者简介：（1633—1721）安徽宣城人，字定九，号勿庵。幼时喜仰观天象，辄有所得。既长，精研古代历算之学，于古书之难读者，必求其说，至废寝食。又兼通晚明以来输入之西方数学，融会贯通，冶为一炉。中年丧偶，不再娶，闭户覃思。著天算之书八十余种。皆发前人所未发。于经史诸子等学，亦旁搜博览，诗文颇有文采。康熙四十四年，因李光地之推荐，见康熙帝，谈历象算法，极受赞赏。所著天算各书，汇编为《梅氏丛书》，又有《绩学堂诗文钞》。